129. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 1056278/277/0015 της 11/22 Μαΐου 1998 (ΦΕΚ Β΄494) Εκδιδόμενα παραστατικά, για την προμήθεια εξόφλησης λογαριασμών από ΕΛ.ΤΑ και Τράπεζες. Για τη δικαιούμενη προμήθεια, κατά την εξόφληση λογαριασμών καταναλωτών ή συνδρομητών διαφόρων Οργανισμών και Επιχειρήσεων, που διαθέτουν αγαθά και υπηρεσίες του άρθρου 12 παρ. 16β΄ του Κ.Β.Σ. ή άλλες συναφείς υπηρεσίες (π.χ. τηλεοπτικές μέσω συνδρομητικών καναλιών), εφόσον η προμήθεια βαρύνει τον καταναλωτή ή συνδρομητή και όχι τον Οργανισμό ή την Επιχείρηση που εκδίδει τους λογαριασμούς, μπορεί από  τα ΕΛ.ΤΑ αντί των φορολογικών στοιχείων, που ορίζονται από τις διατάξεις των άρθρων 12 και 13 του Κ.Β.Σ., να εκδίδονται άλλα παραστατικά αξίας (π.χ. αποδείξεις είσπραξης κ.λ.π.), κατ΄ ανάλογη εφαρμογή των διατάξεων των άρθρων 12 παρ. 16Β΄και13παρ. 4του Π.Δ. 186/92. Τα παραπάνω αναφερόμενα ισχύουν αναλόγως και για τις Τράπεζες και τα λοιπά πιστωτικά Ιδρύματα. Κατ΄ εξαίρεση, δεν απαιτείται η έκδοση παραστατικών εσόδων ανά πελάτη - καταναλωτή, στις περιπτώσεις που διενεργούνται συναλλαγές με ηλεκτρονική καταγραφή, βάσει παγίων εντολών πελατών, εφόσον το συγκεντρωτικά εμφανιζόμενο έσοδο αναλύεται σχετικά.. Με την 1059954/524/0015 ΠΟΛ 1205/28 Ιουν.-7 Ιουλ. 2000 (ΦΕΚ Β΄836) απ. Υπ. Οικονομικών, η ισχύς των διατάξεων της ως άνω απόφασης επεκτάθηκε και στις προμήθειες που δικαιούνται τα ανταλλακτήρια συναλλάγματος, κατά την εξόφληση λογαριασμών καταναλωτών ή συνδρομητών διαφόρων Οργανισμών και Επιχειρήσεων, εφόσον η προμήθεια βαρύνει τον καταναλωτή ή συνδρομητή και όχι τον Οργανισμό ή την Επιχείρηση. 